b'\n_START_ARTICLE_\nNikola \xc5\xa0aki\xc4\x87\n_START_PARAGRAPH_\nNikola \xc5\xa0aki\xc4\x87 - Vrtlar (Brnjeu\xc5\xa1ka, kraj Gline, 13. o\xc5\xbeujka 1916. \xe2\x80\x94 Rakov Potok, kraj Zagreba, 11. rujna 1941.) bio je sudionik Narodnooslobodila\xc4\x8dke borbe i narodni heroj Jugoslavije.\n_START_SECTION_\n\xc5\xbdivotopis\n_START_PARAGRAPH_\nRo\xc4\x91en je 13. o\xc5\xbeujka 1916. godine u selu Brnjeu\xc5\xa1ka kraj Gline. Zavr\xc5\xa1io je malu maturu u Glini i dvogodi\xc5\xa1nju poljoprivrednu \xc5\xa1kolu u Bo\xc5\xbejakovini. Nakon zavr\xc5\xa1enog \xc5\xa1kolovanja zaposlio se u Gradskoj vrtlariji u Zagrebu. Po dolasku u Zagreb aktivno se uklju\xc4\x8dio u radni\xc4\x8dki pokret. Godine 1939., primljen je u \xc4\x8dlanstvo Komunisti\xc4\x8dke partije Jugoslavije._NEWLINE_Nakon okupacije Jugoslavije i formiranja NDH, sudjelovao je u pripremama za podizanje oru\xc5\xbeanog ustanka. Po\xc4\x8detkom 1941., postao je tajnik komiteta Prvog rajona KPH u Zagrebu, a u srpnju 1941. izabran je za \xc4\x8dlana Mjesnog komiteta KPH za Zagreb. Kao partijski du\xc5\xbenosnik,sudjelovao je u nizu akcija ilegalaca u Zagrebu._NEWLINE_Po\xc4\x8detkom rujna 1941. godine, na sastanku Mjesnog komiteta kojem je prisustvovao i tajnik Centralnog komiteta KPH, Rade Kon\xc4\x8dar, u Ozaljskoj ulici (Tre\xc5\xa1njevka), raspravljalo se i o diverziji na Glavnoj po\xc5\xa1ti. Budu\xc4\x87i da jedan \xc4\x8dlan MK jo\xc5\xa1 nije bio do\xc5\xa1ao na sastanak, ispred ku\xc4\x87e su ga \xc4\x8dekali stanodavci u \xc4\x8dijem se stanu sastanak odr\xc5\xbeavao. Istovremeno su pred ku\xc4\x87u do\xc5\xa1li usta\xc5\xa1ki agenti i stanodavci su ih odveli na sastanak misle\xc4\x87i da su oni komunisti. Nakon \xc5\xa1to je shvatio zabunu, Rade Kon\xc4\x8dar se prvi sna\xc5\xa1ao, pa se spremio i na odlasku pozdravio prisutne daju\xc4\x87i dojam da je sastanak zavr\xc5\xa1en. Poslije njega su krenuli i ostali \xc4\x8dlanovi skupine. Uskoro su agenti shvatili o \xc4\x8demu se radi i zaustavili \xc5\xa0aki\xc4\x87a, ali je ovaj po\xc4\x8deo bje\xc5\xbeati. Agenti su po\xc4\x8deli pucati, te su ga ranili. Nakon toga je odveden u policijsku postaju, gdje su ga mu\xc4\x8dili i ispitivali, ali nije ni\xc5\xa1ta govorio._NEWLINE_Po\xc5\xa1to su u to vrijeme usta\xc5\xa1e skupljali taoce povodom likvidacije usta\xc5\xa1kog dou\xc5\xa1nika Majerholda, a Nikola \xc5\xa0aki\xc4\x87 je jo\xc5\xa1 k tome bio i Srbin, odveli su ga sutradan kod sela Rakov Potok, gdje su ga strijeljali 11. rujna 1941. godine._NEWLINE_Ukazom Prezidija Narodne skup\xc5\xa1tine Federativne Narodne Republike Jugoslavije, 20. prosinca 1951. godine, progla\xc5\xa1en je za narodnog heroja.'